NaiveNeuron/SloPal huggingface dataset:
Osuský, Peter, poslanec NR SR (2015-09-29):
Ďakujem pekne, pani predsedajúca. No kolega Kuffa je konzistentný vo svojom odpore voči prilbám, dneska priniesol zopár kúzelných argumentov o sedemčlennej rodine, ktorá jednoducho nemá miesto na prevoz siedmich prilieb na svah, ešteže má miesto na sedem párov lyžiarok, sedem párov lyží, sedem párov palíc, sedem párov kombinéz, ale teda, dobre, tak už na tie prilby ozaj nevyjde. To je veľmi dobrý argument o inverzii a tmavej farbe prilby, o dopade slnečných lúčov ani nehovoriac. Viete, to je pekné, že ste poverili prevádzkovateľa trate, aby on sa hádal s tými, ktorí nemajú prilbu, a určoval tých hriešnikov. To je skoro tak, ani keby ste doporučili, aby sa o autonehody starala Správa ciest s tým, že je to v jej réžii, však na tých jej cestách sa stali autonehody. Ja teda si vám dovolím oponovať celkom smrteľne vážne tým, že, viete, tomu vytečenému mozgu, ktorý leží na hrane stromu alebo na kameni, je v zásade jedno, či slobodne o nenosení lyžiarskej prilby rozhodol rodič, správca lyžiarskeho vleku alebo ktokoľvek druhý. Ale tento typ logiky naráža na jedno, ak to dieťa ostane ochrnuté alebo ťažko postihnuté, tak sa naň do smrti budú skladať daňoví poplatníci, daňoví poplatníci budú prispievať na ZŤP tohto človeka. A možnože by tie peniaze potrebovali leukemici alebo niekto iný, kto neutrpel úraz na základe slobodného rozhodnutia nemať tú prilbu. Slobodné rozhodnutia môžem prijímať, ale som potom zodpovedný za ich následky i za zlé následky tých slobodných rozhodnutí a ťažko uprieť niekomu, kto potrebuje liek na ťažkú chorobu sleziny, že tento liek nedostane, pretože sa staráme o ZŤP, ktoré vzniklo zo slobodného rozhodnutia.
Aštaryová, Zuzana, poslankyňa NR SR (2010-08-11):
Ďakujem za slovo. Vážený pán podpredseda, vážený pán minister, panie poslankyne a páni poslanci, dovoľte mi predniesť informáciu o výsledku rokovania Výboru Národnej rady Slovenskej republiky pre financie a rozpočet a Výboru Národnej rady Slovenskej republiky pre európske záležitosti o výsledku prerokovania návrhu na vyslovenie súhlasu Národnej rady Slovenskej republiky s Veriteľskou zmluvou medzi krajinami eurozóny a Slovenskou republikou. Výbor Národnej rady Slovenskej republiky pre financie a rozpočet ako gestorský výbor podáva Národnej rade Slovenskej republiky v súlade s § 80 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov uvedenú informáciu výborov. Predseda Národnej rady Slovenskej republiky rozhodnutím č. 20 z 26. júla 2010 pridelil návrh na vyslovenie súhlasu Národnej rady Slovenskej republiky s Veriteľskou zmluvou týmto výborom Národnej rady Slovenskej republiky: Výboru Národnej rady Slovenskej republiky pre financie a rozpočet, Výboru Národnej rady Slovenskej republiky pre európske záležitosti. Uvedené výbory prerokovali predmetný návrh na vyslovenie súhlasu s uvedenou zmluvou v stanovenom termíne. Gestorský výbor nedostal do začatia rokovania o návrhu na vyslovenie súhlasu stanoviská poslancov Národnej rady Slovenskej republiky podané v súlade s § 75 ods. 2 zákona Národnej rady o rokovacom poriadku v znení neskorších predpisov. Oba výbory neprijali platné uznesenie, nakoľko návrh uznesenia nezískal podporu potrebnej nadpolovičnej väčšiny. Z časti III. tejto informácie nevyplynuli žiadne návrhy. Gestorský výbor na základe stanovísk výborov k návrhu na vyslovenie súhlasu Národnej rady Slovenskej republiky s Veriteľskou zmluvou neprijal odporúčanie Národnej rady Slovenskej republiky k návrhu na vysloveniu súhlasu Národnej rady Slovenskej republiky s Veriteľskou zmluvou. Predmetnú správu výborov Národnej rady Slovenskej republiky o návrhu na vyslovenie súhlasu Národnej rady s Veriteľskou zmluvou výbor neschválil. Prijatím uznesenia gestorského výboru č. 11 zo 4. augusta 2010 výbor len určil poslankyňu Zuzanu Aštaryovú za spoločnú spravodajkyňu a súčasne ju poveril predložiť a predniesť informáciu výborov na schôdzi Národnej rady Slovenskej republiky.
Danko, Andrej, predseda NR SR (2019-04-04):
Ďakujem, pán poslanec. Otváram všeobecnú rozpravu. Do rozpravy som dostal jednu písomnú prihlášku pána Ondreja Dostála. Keďže o slovo požiadala ako prvá v rozprave pani poslankyňa, ktorá je navrhovateľka, nech sa páči, pani Šimkovičová.
Kotleba, Marian, poslanec NR SR (2021-06-25):
Ďakujem všetkým kolegom za také konštruktívne a kľudné, slušné, kultivované faktické poznámky. Zvlášť sa chcem poďakovať pani poslankyni Drábikovej a Sulanovej za to, že zaznel opäť ženský hlas v tejto diskusii. Viete, kolegyne, kolegovia, podľa mňa môžeme sa hádať, môžeme aj bojovať proti sebe v politických otázkach, v ktorých sú tie naše hodnoty úplne niekde inde. Niekto je za Úniu, niekto je za národný štát, niekto je za sociálny model štátu, niekto je za tvrdý kapitalizmus, okej, ale podľa mňa, keď ide o ľudský život, ktorý sa jednoducho nedá spochybňovať, tak by nejaké politické tričká nemali hrať vôbec žiadnu úlohu. Lebo keď my dnes sa budeme v podstate len dobre zabávať na tom, že v Nemecku postavili kurací život nad ľudský a nezoberieme si z toho ten pozitívny príklad, aby sme sa spamätali a postavili my ten ľudský život nad všetko, tak sa potom možno naše deti alebo vnuci budú čudovať, čo sa s nimi bude diať, lebo sa úplne odhumanizuje spoločnosť a všetko bude podmienené cenou, efektivitou, výkonom a bude sa to týkať aj ľudského života a ľudského zdravia. Možno niektorí neveríte, ale o pätnásť rokov pochopíte a potom už bude veľmi neskoro plakať. Veľmi možno niektorým bude ľúto vravieť, že boli sme vtedy z Božej vôle v tom parlamente, mohli sme niečo urobiť. Namiesto toho sme tam len tak sedeli a hádali sa o sprostosti a teraz to tak so Slovenskom dopadlo. Spomeňte si potom na to, pretože ak sa na niečom bude lámať chlieb, tak bude to na tom, ako sa ľudia sami postavia k hodnote ľudského života.
Figeľ, Ján, podpredseda NR SR (2014-11-27):
Ďakujem pekne aj ja. Vyhlasujem v tejto chvíli rozpravu za skončenú. Pán navrhovateľ, chcete sa vyjadriť? Ak stihnete, nech sa páči, Ak nie, tak dám pauzu. Máte možnosť, nech sa páči.
Paška, Pavol, predseda NR SR (2014-05-27):
Pán podpredseda...
Laššáková, Jana, podpredsedníčka NR SR (2012-10-29):
Pán poslanec, zaujmite miesto určené pre navrhovateľov. A teraz dávam slovo spravodajcovi, ktorého určil navrhnutý gestorský výbor, pre ľudské práva a národnostné menšiny, pánovi poslancovi Petrovi Pollákovi. Nech sa páči, pán poslanec.
Mizík, Stanislav, poslanec NR SR (2018-05-29):
Ďakujem za slovo. Milan, darmo budeš vysvetľovať somárovi jadrovú fyziku. Keď sa raz somár zatne, nepohneš s ním. Tak je to aj v prípade pani Verešovej a mnohých akože novinárov, aj tej novinárky, ktorú si spomenul, ktorí majú priliehavý názov „presstitútky“, to znamená novinárske prostitútky. No a tieto somáre, žiaľ, sú to aj niektoré političky a akože novinári, darmo, že sú nažratí, predsa s nimi nepohneš. Faloš a farizejstvo je pracovná metóda mnohých politikov a novinárov, majiteľov novín či televízií, teraz sme sa bavili o TA3, teraz sa úplne demaskovali. Krv nenarodených a vyškrabaných detí je na ich rukách. A tu je jeden komentár na pani novinárku, status z internetu: „Na prototypálnom príklade bezprizorného organizmu jednej bielej kobyly vidíme, že niektoré nevyčistené, dokonca už i uzavreté rany na tele spoločnosti sa otvárajú a hnis začína vytekať. Keď vytečie, bude treba rany ešte dezinfikovať.“ Je to trošku tvrdý status, ale situácia je tvrdá. Ďakujem za slovo.
Grendel, Gábor, podpredseda NR SR (2022-09-20):
Otváram rozpravu, do ktorej som nedostal žiadnu písomnú prihlášku. Pýtam sa, či sa chce niekto do rozpravy prihlásiť ústne. Nikto. Končím možnosť prihlásiť sa ústne do rozpravy. Vyhlasujem rozpravu za skončenú. Želá si záverečné slovo pán navrhovateľ? Nie. Pani spravodajkyňa? Takisto nie. Prerušujem rokovanie o tomto bode programu. A keďže o sedemnástej máme hlasovanie... Pán minister, máte dlhší úvod k tlači 1123, alebo to ešte stihneme? Dobre. Tak skúsme prvé čítanie o vládnom návrhu zákona, ktorým sa mení a dopĺňa zákon č. 431/2002 o účtovníctve, tlač 1123. A návrh na pridelenie na prerokovanie výborom rozhodnutie č. 1159, nech sa páči, pán minister. (Rokovanie o vládnom návrhu zákona, ktorým sa mení a dopĺňa zákon č. 431/2002 Z. z. o účtovníctve v znení neskorších predpisov a ktorým sa mení a dopĺňa zákon č. 513/1991 Zb. Obchodný zákonník v znení neskorších predpisov, tlač 1123.)
Ledecký, Vladimír, poslanec NR SR (2023-12-08):
Pani Vaľová, ja neviem, kto je vy, či to je vláda, či to je parlament, lebo keď som sedel v parlamente, tak zákon, takýto typ zákona som určite, určite nepodporil. A ja som vymenoval tie úrady práve kvôli tomu, aby som zdôvodnil lepšie, že forma, ktorá bola zvolená pri tomto type sociálnej podpory, nie je najvhodnejšia. Ďakujem.
Šalitroš, Radomír, poslanec NR SR (2023-12-08):
Vážený pán predsedajúci, dovoľte mi, aby som ako určený spravodajca predniesol spoločnú správu výborov Národnej rady o výsledku prerokovania vládneho návrhu zákona, ktorým sa menia a dopĺňajú niektoré zákony v súvislosti s pomocou so splácaním úverov na bývanie, tlač 80, vo výboroch Národnej rady. Výbor Národnej rady pre financie a rozpočet ako gestorský výbor podáva Národnej rade túto spoločnú správu výborov. Národná rada uznesením č. 53 zo 7. decembra 2023 pridelila vládny návrh, tlač 80, prostredníctvom skráteného legislatívneho konania týmto výborom: výboru pre financie a rozpočet, ústavnoprávnemu výboru, výboru pre hospodárske záležitosti. Určila zároveň výbor pre financie a rozpočet ako gestorský výbor a lehotu na prerokovanie predmetného vládneho návrhu zákona v druhom čítaní vo výboroch. Poslanci Národnej rady, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko. K predmetnému vládnemu návrhu zákona zaujali výbory toto stanovisko, ktoré je uvedené pod bodom III tejto správy. Gestorský výbor odporúča o návrhoch výboru, ktoré sú uvedené v spoločnej správe, hlasovať takto: o bodoch spoločnej správy č. 1 až 6 hlasovať spoločne s návrhom gestorského výboru schváliť. Gestorský výbor na základe stanovísk výborov odporúča Národnej rade predmetný vládny návrh zákona schváliť s pozmeňujúcimi a doplňujúcimi návrhmi. Spoločná správa výborov, tlač 80a, bola schválená uznesením gestorského výboru č. 27 zo 7. decembra 2023. Týmto uznesením výbor zároveň poveril spoločného spravodajcu Radomíra Šalitroša, aby na schôdzi Národnej rady predkladal návrhy v zmysle príslušných ustanovení zákona o rokovacom poriadku. Ďakujem, skončil som. Otvorte rozpravu, prosím.
M. Sabolová, poslankyňa: (2007-05-16):
A tak isto by som mohla spochybniť vaše záverečné slová, keď ste povedali, že poslanecký klub SMER podporí tento návrh zákona. Čiže neviem, či to je za klub, alebo len za vás, pán poslanec, lebo z vášho rétorického cvičenia je vždy ťažko pochopiť hlavnú myšlienku. V druhom mojom vstupe chcem povedať, že ako keby ste neumožňovali opozícii vyjadrovať svoje názory a akýkoľvek názor sa snažíte vždy vtlačiť len na obhajobu istej skupiny ľudí. Skutočne Kresťanskodemokratickému hnutiu ide o vyvážené postavenie zamestnancov a zamestnávateľov a sme za to, aby zamestnanci, tak ako ich vy obhajujete nesmierne, sa nedostali do horšej pozície, ako sú dnes. A, pán poslanec, povedali ste, pán podpredseda, že nám nejde o voliča. Nám skutočne ide o občana Slovenskej republiky, ale vám ide len o voliča a tých voličov ste oklamali. Pretože všetky veci, ktoré predkladáte, alebo všetky sľuby, ktoré ste povedali, že im urobíte v sociálnej, zdravotnej oblasti a aj v tomto, v časti Zákonníka práce sú len predvolebné sľuby. Čiže nejde vám o občanov, ale ide vám len o tých voličov, ktorých ste podviedli. A či štát má regulovať. Áno. Má aj štát regulovať, ale nemá dirigovať, nemá centralizovať, zoštátňovať, pretože sa nechceme vrátiť do socializmu. Ďakujem pekne.
Ďuriš Nicholsonová, Lucia, podpredsedníčka NR SR (2018-09-12):
Pán poslanec Dostál, s faktickou.
Hort, Milan, podpredseda NR SR (2011-06-28):
Pán poslanec Kaliňák, ďalší s faktickou poznámkou. Nech sa páči.
Paška, Pavol, predseda NR SR (2014-06-05):
(Hlasovanie.) 129 prítomných, 121 bolo za, 7 sa zdržali, 1 nehlasoval. Máte súhlas, pán spravodajca.
A. Belousovová, podpredsedníčka NR SR: (2009-02-03):
Budeme pokračovať rokovaním o návrhu vlády na skrátené legislatívne konanie o vládnom návrhu zákona, ktorým sa mení a dopĺňa zákon č. 656/2004 Z. z. o energetike a o zmene niektorých zákonov v znení neskorších predpisov a o zmene a doplnení niektorých zákonov . Návrh vlády má parlamentnú tlač 933. Prosím znovu pána ministra hospodárstva Slovenskej republiky, pána Ľubomíra Jahnátka, aby návrh vlády odôvodnil. Nech sa páči, pán minister.
Sulík, Richard, predseda NR SR (2011-07-11):
No tak dobrá správa. Pán poslanec Kolesík, nech sa páči.
D. Lipšic, poslanec: (2008-04-09):
Pán minister, hovoríte, stále sa snažíte nájsť nejakú výhovorku, prečo neprijať pozmeňujúci návrh, ktorý by vylúčil politikov a zločincov z uplatňovania práva na odpoveď. Chápem, že ten pozmeňujúci návrh som podal ja a to už je prvý problém jeho prijatia, takže vám navrhujem niečo iné. Ak vám naozaj ide len o to, aby aj verejný funkcionár mohol v prípade, že je o ňom zverejnené, že je infikovaný HIV, reagovať odpoveďou, fajn, tak predložte pozmeňujúci návrh alebo vaši poslanci, ktorí to budú špecifikovať, že sa týka zákaz práva na odpoveď len prípadov, keď verejný funkcionár vykonáva verejnú moc alebo ide o veci, ktoré súvisia s výkonom moci. Fajn, urobte to. Predložte to vy, aby to nebol opozičný návrh, lebo to je neprijateľné, to je heréza. Ale ak máte skutočný záujem, nie „kecať“ o tom, akí sú dôležití občania, ako nemôžeme ani diskriminovať politikov, tam by diskriminácia nebola už žiadna, lebo občania verejnú moc nevykonávajú, to je nezmysel. Tak vás vyzývam, aby ste ešte v rozprave, môžete potom aj otvoriť, keď bude uzavretá, takýto pozmeňujúci návrh, ktorý to bude špecifikovať, predložili. A potom si už neviem predstaviť ani len bledomodrý argument, ktorým by ste vedeli obhájiť platné navrhnuté znenie.
Blaha, Ľuboš, podpredseda NR SR (2024-06-11):
S faktickou poznámkou sa prihlásil pán poslanec Ondrej Dostál.
Jarjabek, Dušan, poslanec NR SR (2014-09-24):
Ďakujem za slovo, pani predsedajúca. Viete, kolegovia, mne sa táto debata o peniazoch trošku nepáči a cítim sa v nej taký trošku nesvoj. Môj starý otec kedysi vždy hovorieval: „Nepýtaj sa na to, kto koľko zarába, koľko má na výplatnej páske, nepýtaj sa na to, akého je vierovyznania, a nepýtaj sa na to, koho volil.“ Keď som sa pýtal, prečo sa na to nemám pýtať, on odpovedal, že je to neslušné. A nejako sa to vo mne tak zakotvilo. A myslím si, že naozaj je to neslušné. A necítim sa dobre pri tom, keď niekto mi hovorí, koľko zarába, resp. koľko nezarába, lebo jednoducho je to pre mňa také trošku „cez“. Tiež robím benefičné akcie, nikomu o tom nehovorím, tých benefičných akcií je veľmi veľa počas roku, nemám vôbec dôvod o tom niekomu hovoriť. Hovorím, robím ich preto, lebo ich robím rád, a preto, lebo majú pre mňa iný význam, ako sú peniaze. Pán poslanec, ktorý hovoril predo mnou, neviem, či si to uvedomujete, je to čistý čierno-biely muž, čistý čierno-biely poslanec, ktorý nikomu nezobral ani korunu, a ľudia ho zvolili cez to všetko niekoľkokrát ako poslanca Národnej rady a cez to všetko ako starostu. Ľudia ho zvolili, lebo mu dôverujú, lebo je naozaj taký čierno-biely chlap, aký je. Ja ho mám strašne rád, lebo naozaj je nesmierne úprimný a všetko to, čo povedal, je pravda. Choďte sa pozrieť do tej jeho dediny. A vy jednoducho idete aj proti takýmto ľuďom. Ich upodozrievate z čohosi. Toto sa mi zdá krajne nekorektné preto, lebo všetko je to len o nejakej schopnosti alebo neschopnosti tých, ktorí sú v tých funkciách. O ničom inom to nie je.
Martvoň, Anton, poslanec NR SR (2015-04-16):
Dobré ráno prajem, keďže tu pán poslanec Poliačik nie je a ani už vlastne neviem, k čomu to on včera alebo o čom to vlastne on včera hovoril. (Reakcie z pléna.) Keďže zasa mešká pán poslanec Poliačik, tak v podstate som sa rozhodol nepodať žiadnu faktickú poznámku, lebo nie je na čo.
J. Berényi, poslanec: (2008-04-10):
Chcel by som taktiež konštatovať, že rozhodnutie miestnej samosprávy nebolo správne a nebolo šťastné, aj keď sa to týka sťahovanie slovenskej samosprávy len z jednej kancelárie budovy, ktorá patrí k miestnej samospráve. Totižto priestorové problémy miestna samospráva nepochybne má a treba ich aj riešiť, ale, samozrejme, nemá to riešiť Slovenská republika a nemá sa to riešiť na úkor slovenskej menšiny. Začiatok popisu situácie od pána ministra bol celkom objektívny až na to, že rád by som pripomenul, že zrušenie časopisu možnože je trošku komplikovaná vec, nakoľko tam došlo k zrušeniu podľa mojich informácií na základe dohody oboch strán. Nakoľko ten časopis, ktorý vydávala miestna samospráva, písali aj v slovenskom, aj v maďarskom jazyku a s iným obsahom a obsah bol niekedy úplne iný, došlo k zrušeniu časopisu a zároveň k obnoveniu najprv časopisu slovenskej menšiny za štátne peniaze. Nezabudnime taktiež na to, že aj na Slovensku naďalej existuje pospolitosť, aj keď je to len občianske združenie. Takže takéto extrémistické skupiny musíme riešiť spoločne. A zároveň chcel by som pripomenúť to, že nemiešajme veci, nemiešajme vyhlásenia rôznych maďarských organizácií za hranicami Maďarska a problematiky Mlynky. To sú dve odlišné veci. A úplne na záver ako návrhy a otázky. Pán minister, viete si predstaviť zintenzívnenie stretnutí zmiešanej slovensko-maďarskej komisie a kúpy nehnuteľností pre... (Vystúpenie prerušené časomierou.)
Frešo, Pavol, poslanec NR SR (2014-10-22):
Ďakujem veľmi pekne. Pán poslanec Viskupič, naozaj to na to treba, samozrejme, normálnu trpezlivosť, lebo neobhajujete nejaký vzťah medzi županmi, ale obhajujete vzťah k svojim vlastným voličom. A každý je zodpovedný za to, ako sa správa k svojmu vlastnému voličovi, ako obhajuje jeho záujmy. V tomto prípade si ale myslím, že sa jedná o záujmy nieže voličov, či z Bratislavského kraja, ale voličov zo všetkých žúp, aby ich vlastná reprezentácia nebola závislá na vláde samotnej. O tom tých argumentov sme uviedli dostatok. Čo sa týka toho, čo hovoril pán župan Baška, znova musím s ním súhlasiť, že znova povedal mnoho podporných argumentov. Jeden z nich, ktorý by som rád prízvukoval, je, že veľa tých výdajov je mandatórnych. A tie, o ktorých môže rozhodnúť, práve pochádzajú z toho, že môžu nastaviť výšku dane. A to je práve také spoločné aj pre pána poslanca župana Blanára, aj pre pána poslanca župana Bašku, že vlastne hovoria, však to bude napojené na inú daň. Ale realita je taká, že to bude napojené na daň, o ktorej župy nemôžu nijako rozhodnúť. Naopak, o nej rozhoduje, o jej prerozdelení rozhoduje vláda samotná, obyčajne svojím obyčajným nariadením a, samozrejme, tento parlament práve napr. vtedy, keď tvorí štátny rozpočet. A to je prudký návrat jednu dekádu dozadu, pred fiškálnu decentralizáciu a je to presný opak decentralizácie. To znamená, recentralizácia, koncentrovanie moci v rukách vlády. Inými slovami, práve v súvislosti s touto daňou sa nenápadne prudko koncentruje celá moc v rukách vlády a samospráva sa stáva vazalom vlády. To je úplne jasné. Ale hovorím úplne rovno, však aj z tých úvah, ktoré kolegyne, kolegovia, resp. kolegovia hovoria, tak z tých úvah vyplýva, že bude celá reforma toho, ako sa bude financovať samospráva, ale ak to pôjde týmto smerom, že sa to len hodí na vládu, lebo zatiaľ je to iba tak, tak to potom samospráva... (Prerušenie vystúpenia časomerom.)
Z. Kramplová, ministerka pôdohospodárstva SR: (2008-05-20):
V tejto súvislosti treba povedať, že súčasné  pozastavenie výkonu činností Slovenského pozemkového fondu sa týka len veľmi malej časti ich funkčných povinností. To je však významné práve pre oblasť reštitúcií a pre ľudí, ktorých sa reštitúcie dotýkajú. Predkladaný návrh bude konštituovať dva zásadné orgány. A to je výkonný orgán, ktorým bude generálny riaditeľ fondu a námestník fondu, ktorí budú niesť plnú zodpovednosť za činnosť Slovenského pozemkového fondu. A druhým orgánom bude kontrolný orgán, ktorý bude niesť zodpovednosť za kontrolu fondu. Tento orgán je prvýkrát postavený na princípoch pomerného zastúpenia koalície a opozície po voľbách. Prvýkrát takýto kontrolný orgán vo vzťahu k Slovenskému pozemkovému fondu bude volený v parlamente. To znamená, že Slovenský pozemkový fond bude pod kontrolou parlamentu, čo doteraz na Slovensku neexistovalo. Generálneho riaditeľa, ako aj námestníka fondu bude na návrh ministra pôdohospodárstva menovať a odvolávať vláda. Pokiaľ ide o radu fondu, má presne vymedzené kompetencie vo vzťahu ku kontrolným funkciám. Šesť členov tejto rady bude menovať vláda alebo navrhovať vláda z toho dôvodu, že je povinnosť aj týchto členov plniť programové vyhlásenie vlády. A päť členov bude navrhovať parlament na základe návrhu výboru pre pôdohospodárstvo, životné prostredie a ochranu prírody. A týchto päť členov bude navrhnutých na základe princípu pomerného zastúpenia politických strán a politických hnutí, za ktoré boli poslanci zvolení do Národnej rady Slovenskej republiky. Ďalším veľmi transparentným prvkom tejto novely je povinnosť fondu do piatich pracovných dní od podpisu zverejňovať na svojej internetovej stránke všetky zmluvy, ktorých Slovenský pozemkový fond sa stal účastníkom. Za nemenej dôležité pokladám aj zverejňovanie na internetovej stránke Slovenského pozemkového fondu údajov o pozemkoch, ktoré sú vhodné ako náhradné pozemky podľa katastrálnych území. Týmto spôsobom sa uľahčí občanovi, ktorému bol priznaný nárok na náhradný pozemok, aby mohol uplatniť svoj zákonný nárok prostredníctvom tohto. Pôvodne sme uvažovali aj o tom, že by mal možnosť reštituent si dvakrát v ponukových konaniach využiť túto možnosť vhodného pozemku a v prípade, ak dvakrát si nevyberie z vhodných pozemkov na náhradný pozemok, v tom prípade by sme pristupovali k finančnému vyrovnaniu. Avšak po zváženiach a odbornej diskusii sme prišli k záveru, že takýto spôsob by nebol najvhodnejší, pretože by sme upreli právo na náhradný pozemok, pretože týmto ľuďom tento pozemok pôvodný bol odňatý. Akceptujem aj poslanie... (Ruch v sále.)
Jurinová, Erika, podpredsedníčka NR SR (2013-10-23):
Ďakujem, pán poslanec. Na vaše vystúpenie je faktická poznámka, ktorú nám povie pán poslanec Blaha. Nech sa páči.
Baránik, Alojz, poslanec NR SR (2020-04-29):
Ďakujem pekne. Veľmi aktuálny a trefný príspevok a veľmi dobré zdôvodnenie, prečo podporiť vládny program. Len vidíme tu, samozrejme, aj opozíciu voči tomuto vládnemu programu a treba si uvedomiť, že o čo tej opozícii ide. Tej opozícii ide o to, aby sa čo najmenej z toho vládneho programu, pokiaľ ide o justíciu, zmenilo. Totižto justícia je trošku v inej kategórii ako všetky ostatné časti toho programu. To nie je o tom, že koľko sa postaví diaľnic alebo ako sa usporiada zdravotníctvo, lebo tak či onak, toto chce aj terajšia opozícia. A chceli to, aj keď boli oni vo vláde, len tam bol problémik, že tie priority boli iné. Najprv bolo treba rozkradnúť všetko, čo sa dalo, a toto bola až druhá priorita. Lenže na to, aby to všetko mohli rozkradnúť, na to potrebovali ovládnuť aj tie súdy a o toto ide, priatelia, aj teraz. Aj teraz ide o to, že či tie súdy, že či budú súdiť pre Slovensko, alebo či budú súdiť pre zlodejov zo strany SMER a ich oligarchov. Lebo nemýľme sa, nemýľme sa, prosím. Boj pokračuje a súdna moc je samostatná, to znamená, že ak je ovládaná mafiánmi, tak je samostatná v tom, že si robí, čo chce, pre mafiánov.
B. Bugár, podpredseda NR SR: (2004-06-30):
Nech sa páči, prezentujme sa a hlasujme o zákone ako o celku. (Hlasovanie.) Prítomných 125 poslancov, 98 za návrh, 27 sa zdržalo hlasovania. Konštatujem, že návrh zákona sme schválili. Ďakujem, pán spravodajca. Pristúpime k hlasovaniu o návrhu poslanca Národnej rady Slovenskej republiky Jána Drgonca na vydanie zákona, ktorým sa mení a dopĺňa zákon Slovenskej národnej rady č. 328/91 Zb. o konkurze a vyrovnaní v znení neskorších predpisov tlač 675. Pán poslanec Ivanko ako spravodajca, máte slovo. A. Ivanko, poslanec: Ďakujem za slovo, pán predsedajúci. V rozprave nevystúpil k tomuto poslaneckému návrhu nikto. Preto navrhujem, aby ste dali hlasovať o bodoch zo spoločnej správy 1, 2 a 3 spoločne, s návrhom gestorského výboru schváliť.
Becík, Branislav, poslanec NR SR (2024-06-12):
Ďakujem veľmi pekne, vážený pán predsedajúci, v rozprave nevystúpil žiaden poslanec, pán predsedajúci, dajte, prosím, hlasovať o tom, že Národná rada sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní.
P. Paška, predseda NR SR: (2008-02-14):
(Hlasovanie.) 128 prítomných, 73 za, 2 proti, 53 sa zdržalo. Tento návrh sme schválili.
Duchoň, Daniel, poslanec NR SR (2013-06-19):
Ďakujem pekne. Zareagoval by som k tomu rozpočtu 2012, a teda k tomu deficitu, ktorý sa dosiahol. Nie je pravda, že keby sa neprijali dodatočné konsolidačné opatrenia, by ten deficit bol tak, ako ste ho plánovali vy. Určite by bol vyšší, rádovo cez 5 %. Okrem toho, že sa teda prijali dodatočné konsolidačné opatrenia, sa dosiahla ešte aj úspora na strane výdavkov, ako sme tu aj počuli v prejave, na úrovni 780 mil. eur. To znamená, sú to podstatné faktory, ktoré keby neboli, tak jednoducho ten deficit by bol určite, určite, určite väčší, vyšší ako 4,6.
Gašpar, Tibor, poslanec NR SR (2024-02-08):
Budeme hlasovať o bode 268 druhého pozmeňujúceho návrhu poslanca Galka.
Blanár, Juraj, poslanec NR SR (2015-12-03):
Ďakujem veľmi pekne. Vážený pán poslanec, veľmi ma mrzí vaše vystúpenie z toho dôvodu, že som vás pokladal za pomerne konštruktívneho, predovšetkým v oblasti školstva. Dokonca sám som podporil váš jeden pozmeňujúci návrh, ktorý bol dobrý. Ja som ho mal prichystaný rovnako, ale nedával som ho len kvôli tomu, že už ste ho predložili vy, lebo som ho vnímal ako dobrý. Ale toto vystúpenie, ktoré ste mali, bolo čisto politické, neobjektívne. A poviem vám prečo. Lebo vy veľmi dobre viete, že toto je komplikovaný rezort. Vy veľmi dobre viete, že kde sa stretnú len dvaja učitelia, sú minimálne tri názory, ako robiť školstvo. Vy to veľmi dobre viete. Napriek tomu manipulujete a hovoríte, že sa nič neurobilo. Urobil sa zákon o odbornom vzdelávaní, o duálnom vzdelávaní. Toto sa vám zdá málo? Dať všetkých zamestnávateľov na jednu stranu a zapojiť ich do vzdelávacieho procesu? Manipulujete, nehovoríte pravdu. Zákon o športe, áno, je to niečo, čo je skvelé a je to tiež veľký úspech podľa môjho názoru. Viete veľmi dobre, že počas vlády Roberta Fica, teraz, sa zvyšovali platy neustále, každoročne. Dokonca jeden rok to bolo iba v školstve, na rozdiel od ostatných rezortov, kde sa nezvyšoval. Napriek tomu ste boli schopní na konci povedať, nič sa neurobilo. Decentralizácia kompetencií. Vy veľmi dobre viete, že určovanie počtu prvých tried a dať všetkých zriaďovateľov za jeden stôl je veľmi dôležité a viete veľmi dobre zároveň, že v prípade, že niektorá župa povedzme rozhodne možno nie celkom objektívne, že je opravný mechanizmus cez ministerstvo školstva. Vy ste to nepovedali, ale pritom to viete, lebo chcete len škodiť a ukazovať, že v školstve sa nič neurobilo. Áno, je to komplikovaný rezort, ale myslím si, že sa urobilo naozaj dostatok a ešte stále je čo zlepšovať.
Grendel, Gábor, podpredseda NR SR (2021-03-16):
Prezentujme sa a hlasujeme. (Hlasovanie.) Prítomných 126 poslancov, za 105, proti nikto, zdržalo sa 21, hlasovali všetci prítomní. Konštatujem, že sme tento návrh schválili. Teraz prosím predsedníčku výboru pre zdravotníctvo pani poslankyňu Janu Bittó Cigánikovú, aby uviedla hlasovanie o bode 23 schváleného programu, ktorým je prvé čítanie o návrhu skupiny poslancov na vydanie zákona, ktorým sa mení a dopĺňa zákon č. 576/2004 Z. z. o zdravotnej starostlivosti, tlač 447. (Hlasovanie o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony , tlač 447.)
V. Veteška, podpredseda NR SR: (2007-01-30):
(Hlasovanie.) Prítomných je 141 poslancov, za 141, proti 0, zdržalo sa 0, nehlasovalo 0. Konštatujem, že sme posunuli do druhého čítania tento návrh zákona. Prosím ďalšie hlasovanie.
Zemanová, Anna, poslankyňa NR SR (2016-03-23):
Sľubujem. (Potlesk.)
Taraba, Tomáš, poslanec NR SR (2023-02-07):
Kolega Gyimesi, dovolím si zareagovať na vystúpenie. Trikrát si povedal, som si to presne zapísal, prvá veta. Keďže naša vláda nekradne a peniaze, ktoré sme ušetrili, môžeme rozdať ľuďom. To je prvá veta. Druhá veta. Máme na to, peniaze v rozpočte sú. To si zdôraznil, máme na to, ešte raz, netreba si na to požičiavať. Kolega Gyimesi, tá vaša vláda urobila tento rok osem miliardový deficit. Takže slovo „máme na to“ je klamstvo pred ľuďmi. Vy na to nemáte, vy nemáte na nič. Vy ste osem miliárd navyše zadlžili Slovensko, to je realita. Vy nemáte peniaze v rozpočte žiadne. Realita je taká, že za SMER-u boli deficity jedna miliarda, vy ste urobili osemročný deficit za tento jeden rok. A vy sa tu postavíte a poviete, že, ľudia, máte na to. Vy ste ľuďom peniaze, tieto peniaze všetky budú musieť ľudia zaplatiť za, keď skončí táto, táto rabovačka, pretože neviem, či ste si minulý týždeň všimol, ako húfne vymazúvajú z obchodného registra tí vaši, neviem, kto to bol, ktorí dostali to privilégium na tie búdy, kde ste testovali tými tyčinkami ľudí, ako húfne vymazávajú z obchodného registra tie firmy. Prečo? Však to sú úžasné startupy. Za čo sa hanbia? Hej? Vy ste takto mrhali tie peniaze a teraz vy sa tu postavíte a poviete, my na to máme. No vy na to nemáte, vy ste zadlžili Slovensko po uši, urobili ste z nás Grécko. Ja, ktorý som podporil každý prorodinný balík, a ho podporím, ale je čas začať sa rozprávať na to, že vy ste Slovensko doviedli do hranice totálneho bankrotu. A o deväť mesiacov nastane budíček a ten budíček bude o tom, že vtedy sa uvidí, že my na tieto veci nemáme, a preto hovorím, prídite aj s opatreniami, ktoré podporia na Slovensku podnikanie. Pretože to sú ľudia tiež, čo tvoria hod... (Prerušenie vystúpenia časomerom.)
P. Paška, predseda NR SR: (2008-11-06):
(Hlasovanie.) 127 prítomných, 123 bolo za, 1 sa zdržal, 3 nehlasovali. Návrh sme schválili. Pani poslankyňa Tóthová uvedie v druhom čítaní hlasovanie o vládnom návrhu zákona, ktorým sa mení a dopĺňa zákon č. 300/2005 Z. z. Trestný zákon. Je to tlač 718.
Zmajkovičová, Renáta, podpredsedníčka NR SR (2013-12-03):
Ďakujem, pani spravodajkyňa. Otváram všeobecnú rozpravu. Do rozpravy som dostala jednu písomnú prihlášku, pán poslanec Galko. Nech sa páči, pán poslanec, máte slovo.
Spišiak, Jaroslav, poslanec NR SR (2024-01-24):
Ďakujem za slovo. Pán poslanec Škripek, počúval som váš príspevok, ako ste zhodnotili, že celá táto novela je legislatívne zlými krokmi navrhovaná, celkom je škodlivá, zlá, neprospešná. A pri tom počúvaní som sa zamyslel tak sám nad sebou, teraz už v noci môžem byť trochu osobný. Ja celý svoj profesný život som sa snažil bojovať proti organizovanému zločinu. Snažil som sa zo všetkých síl, presadzoval som návrhy, zákony, policajné zložky, kriminálne spravodajstvo, Úrad boja proti organizovanej trestnej činnosti, proste ochranu svedkov, chodili sme, volali nás na konzultácie do Holandska, Dánska, Belgicka, v Británii keď chceli zriadiť NAKU, tiež to tam vozievajú... volajú NAKA, National Crime Agency, prišli sem konzultovať so mnou, že či to idú dobre robiť. Čiže a teraz, ja som bol hrdý na to, hrdý aj na spolupracujúcich obvinených, hrdý na Úrad špeciálnej prokuratúry, že som bol iniciátorom a spolutvorcom všetkých týchto prvkov bojujúcich proti organizovanému zločinu – a teraz, teraz som poslanec parlamentu, súčasť celku, ktorý tvorí legislatívu Slovenskej republiky, a teraz som súčasť toho, že toto všetko ideme pomaly zrušiť. A je mi z toho až do plaču, a že kde som sa to v svojej kariére dopracoval. Som súčasť parlamentu, ktorý ide opačným smerom a ide vytvoriť trestný kódex taký, ktorý bude viac prospešný zločinu ako občanom. A neviem ešte... a... a môj celý boj by bol... (povedané s povzdychom) zbytočný. Rozprávam, rozprávam, rozprávam a viem, že nič nezmôžem, aj tak sa to schváli a budem súčasť toho, kedy sa to schváli. (Potlesk.)
Grendel, Gábor, podpredseda NR SR (2021-10-19):
Pán poslanec Urban.
Hort, Milan, podpredseda NR SR (2010-10-14):
Ďakujem. Pýtam sa, pani poslankyňa, či máte doplňujúcu otázku. Nech sa páči. Máte na ňu dve minúty.
Matovič, Igor, poslanec NR SR (2013-09-04):
Peter, ja som aj po tomto vystúpení rád, že si vymazal vo mne nejaké také tie obavy, ktoré som aj na začiatku mal, keď sme ťa dávali na kandidátku, ale i potom, keď si sa stal splnomocnencom, že budeš podliehať v určitých chvíľach, v takýchto chvíľach tomu, že budeš sa snažiť chrániť tú rómsku komunitu tak trošku neštandardne alebo nadštandardne. A tým, že ty vlastne sa nebojíš postaviť za tieto návrhy, ktoré teda sú súčasťou toho, čo si pred rokom predstavil v rómskej reforme, že sa nebojíš povedať vlastne cez médiá aj ľuďom v osadách, že hody skončili, že jednoducho nebudú sociálne dávky bez práce, že budú si musieť, aj keď síce iba osem hodín týždenne, ale budú si ich musieť odpracovať (Zaznievanie gongu.), že sa nebojíš povedať vlastne ľuďom v osadách, lebo v prvom rade od teba to asi tí ľudia počúvajú a s tebou to budú spájať, že priestupková imunita už existovať nebude, že sa im nebojíš povedať to, že keď deti nebudú posielať do školy, alebo ich deti budú zlé voči druhým spolužiakom alebo voči učiteľke, tak že nedostanú 17,20 eur mesačne, tak práve na to, že toto dokážeš a dokážeš sa za tieto návrhy postaviť a verejne sa za ne postaviť a neskrývaš sa teraz niekde po bufetoch, alebo nevyhýbaš sa diskusii, tak práve za toto som najviac na teba hrdý. A som rád, že si v našom klube a že si to obhájil. A že sa nesprávame politicky alebo opozične alebo populisticky a nesnažíme sa kritizovať vládu silou mocou, ale jednoducho podporujeme dobré veci. A na toto som zase rád a hrdý na náš celý klub.
Chren, Martin, poslanec NR SR (2013-07-01):
Ďakujem veľmi pekne. Nadviažem. Moja kolegynka Janka Žitňanská sa k tomu zrejme aj viac vyjadrí. A, Štefan, ja sa, samozrejme, nehnevám za tvoj postoj. Koniec koncov tak ako je to zvykom, toľko úprimnosti si dal aj teraz do toho svojho prejavu. Avšak tá možno taká naivná úprimnosť nemení nič na objektívnej realite a na faktoch, ktoré sú jednoducho iné. Dnes lekári všeobecní nie sú manažérmi. Ono by to bolo fajn, keby sme u nás mali inštitút rodinného lekára, ktorý by naozaj mohol vyšetrovať a objektívne posudzovať zdravotný stav pacienta a rozhodovať. Nie je to tak. Tí lekári, sú to len úradníci, ktorí koniec koncov ten výmenný lístok aj tak vždy vypíšu. V čakárňach už u lekárov špecialistov nie je menej ľudí od 1. apríla, naopak, pribúda veľký počet ľudí, ktorí strávia deň, dva-tri dni, povedzme, seknutí v krížoch alebo s iným ochorením, kým sa dostanú k lekárovi, ktorý im naozaj je schopný čo i len indikovať vyšetrenie a predpísať lieky, pretože ani to všeobecný lekár dnes na Slovensku vo veľa, veľa prípadoch nemôže, ani len predpísať liek, ktorý by tomu pacientovi pomohol. A zaviedli sme i pre samotných lekárov špecialistov takú „hlavu dvadsaťdva“, že jemu vyšetrenie pacienta bez výmenného lístka zdravotná poisťovňa nepreplatí, preplatí mu ju iba vtedy, ak ide o nejaké urgentné vyšetrenie. Ale na to, aby lekár samotný zistil, či je to vyšetrenie urgentné a či mu zachráni život, musí toho pacienta najprv vyšetriť. Čiže lekár nemôže vyšetriť pacienta iba vtedy, ak sú splnené nejaké podmienky, ktoré môže zistiť len jeho vyšetrením. A zdravotné poisťovne toto pri lekároch špecialistoch často zneužívajú. A tlačia na nich a škrtajú im aj inak oprávnené a objektívne výkony. Týmto všetkým len sa snažíme znedostupniť zdravotnú starostlivosť slovenským občanom, aby sme na nich ušetrili. A ty si teraz podporil stranu SMER v snahe... (Prerušenie vystúpenia časomerom.)
P. Paška, predseda NR SR: (2010-03-02):
Pripomienku sme schválili.
Sulík, Richard, predseda NR SR (2011-07-12):
Pán poslanec Glváč.
Raši, Richard, poslanec NR SR (2016-12-07):
Ďakujem pekne, rokovanie mandátového a imunitného výboru bude dnes o 12.00 hod. Tak ako obyčajne. Ďakujem pekne.
Smolíková, Eva, poslankyňa NR SR (2019-10-23):
Ďakujem veľmi pekne, pán predsedajúci, za slovo. Vážené dámy, vážení páni, dovoľte mi, aby som vám predniesla návrh poslankýň Národnej rady Slovenskej republiky Evy Smolíkovej, Magdalény Kuciaňovej a Evy Antošovej na vydanie zákona, ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov a ktorým sa menia dopĺňajú niektoré zákony. Cieľom predloženého návrhu zákona je: a) zabezpečiť informovanosť žien o aktuálnom vývoji ich tehotenstva pred vykonaním tak závažného úkonu, akým umelé prerušenie tehotenstva bezo sporu je, b) zakázať ponúkanie umelého prerušenia tehotenstva reklamným spôsobom, pretože sa ukazuje sa, že súčasné poučenie žien o nároku získať sonografický záznam zo sonografického vyšetrovania bolo realizované skôr formálne, preto navrhujeme, aby sa pristúpilo k reálnemu sprístupneniu a odovzdaniu tohto záznamu ženám. Zároveň navrhujeme zabezpečiť, aby žena mohla vidieť obraz plodu, a ak je to, ak je to technicky možné, zabezpečiť aj to, aby mohla počuť tlkot srdca plodu. Ďakujem, pán predsedajúci.
M. Číž, podpredseda NR SR: (2007-12-11):
(Hlasovanie.) Prítomných 141 poslancov, za 81, proti 4, zdržalo sa 56 poslancov. Konštatujem, že sme prijali návrh uznesenia Národnej rady Slovenskej republiky, ktorým sme schválili návrh rozpočtu Sociálnej poisťovne na rok 2008. Pán predseda výboru, ďakujem za uvedenie hlasovania. Teraz prosím spoločného spravodajcu, predsedu výboru pre zdravotníctvo, pána poslanca Viliama Novotného, aby uviedol hlasovanie k návrhu uznesenia k návrhu rozpočtu Úradu pre dohľad nad zdravotnou starostlivosťou na rok 2008 . Pán poslanec, máte slovo.
Hlina, Alojz, poslanec NR SR (2014-07-02):
Ďakujem veľmi pekne. No s týmto sa tu dá žiť 20 rokov. No naozaj toto je klasický prejav politického dinosaura, ktorý proste tu odznieva v určitých intervaloch, proste nahrieva. A keď to vychladne, znova sa to ako-tak rozbehne. Prosím vás, ja som si myslel, že vám slza vyhŕkne, pán Číž, že všetko sme sprivatizovali a nič sme vám nenechali. Prosím vás, čo to tu točíte o privatizácii, keď chcete byt konzistentným? Za vašej vlády teraz boli, myslím, dva výmery od Holjenčíka, kde zvýšil cenu vodného a stočného. Však, dobre, to však sprivatizovali, ale prečo ste dvakrát zvýšili cenu vody za vašu vládu terajšiu, keď sa nič neudialo? Všetky svetové ceny, recesia, všetko ide dole, iba voda a iné energie na Slovensku idú hore za účasti socialistickej vlády, prosím vás. A mne dajte pokoj s Dzurindom, mne dajte pokoj s Radičovou, mne dajte pokoj s privatizáciou. Ja som v tom čase bol v Číne. Teraz vy privatizujete vodu. Rozumiete tomu? O tom je reč, prosím vás. A ešte jednu poznámku som chcel minule povedať. Tu niekto povie to, že kto bol v Komunistickej strane. Len často boli takí ľudia, čo tam chceli ísť. Ale ani tam ich nezobrali, lebo predsa len ešte nebrali tam hocikoho. A to presne mne niekedy pripomína vaše, či to sprivatizovali, nesprivatizovali, prosím vás, vám to nebolo umožnené sprivatizovať, preto ste tu dneska. Konečne ste boli úprimným, že vám slza skoro vybehla, že všetko sme sprivatizovali, len ste zabudli povedať, že nič sme vám nenechali, lebo keby sme vám niečo nechali, tak to urobíte my. My sa tu teraz musíme trápiť s vodou, musíme predať vodu, včera to boli bytové strechy na predaj. Ja neviem, ešte na čo tu prídete, však vy na niečo ešte prídete, čo sa dá predať. Presne o tom to je, pán kolega, viete, takže neviem, či som to pochopil, by sa to dalo tak pochopiť s tým, či ten bol alebo nebol v Komunistickej strane, lebo toho, čo nebol v nej, ani možno nechceli tam, a toho, ktorý teraz hovorí neprijať... (Prerušenie vystúpenia časomerom.)
Paška, Pavol, predseda NR SR (2012-09-11):
Pekný deň, dámy a páni, chcem vás poprosiť, aby ste zaujali svoje miesta, aby sme mohli otvoriť rokovanie 7. schôdze Národnej rady. Takže pekné popoludnie, dámy a páni, vítam vás opäť tu v Národnej rade Slovenskej republiky, po krátkej prestávke počas augustových dní a začiatku septembra sa stretávame na 7. schôdzi Národnej rady Slovenskej republiky, ktorú týmto otváram. Ako obvykle začneme prezentáciou, poprosím vás o prezentáciu. Stodvadsaťosem prítomných, konštatujem, že Národná rada je uznášaniaschopná. Môžeme pokračovať v rokovaní. Overovateľmi na siedmej schôdzi budú pani poslankyňa Mária Janíková a pán poslanec Martin Poliačik, ich náhradníkmi budú páni poslanci Jozef Ježík a pán poslanec Pavol Zajac. O ospravedlnenie na dnešnom rokovaní požiadali páni poslanci, ktorí sú na zahraničnej pracovnej ceste, a sú to pán poslanec Mikuláš Dzurinda a pán poslanec Martin Fedor. Návrh programu máte vo svojich laviciach. Chcem vás informovať, že na oficiálnu návštevu Slovenskej republiky pricestuje pán predseda Európskeho parlamentu, pán Martin Schulz, ktorý vystúpi aj na schôdzi Národnej rady v utorok 18. septembra, to je budúci týždeň, po 10.00 hodine. Dámy a páni, ešte predtým, ako vám dám možnosť navrhnúť doplnenia a zmeny programu 7. schôdze, chcem navrhnúť, vzhľadom na to, že predchádzajúce týždne priniesli aj spomienku na niektoré významné výročia, či už to bolo výročie Slovenského národného povstania, alebo to bol Pamätný deň holokaustu, alebo nakoniec aj dnešný deň, 11. september, výročia, ktoré sú spojené s množstvom obetí a úmrtí, aby sme si ešte predtým, ako začneme rokovať, minútou ticha uctili všetky obete. (Uctenie si obetí minútou ticha.) Ďakujem pekne. Chcem vás informovať, dámy a páni, že v navrhnutom programe sú aj správy o činnosti prokuratúry, je tam správa o stave a vývoji finančného trhu, ktoré sú predkladané v súlade s platnými zákonmi a budú uvedené na návrh gestorských výborov predkladateľmi tak, ako sú uvedené v návrhu programu. Samozrejme, potrebujeme vysloviť súhlas, aby predkladatelia mohli predstúpiť pred plénum Národnej rady, chcem vás požiadať, aby sme záverečným hlasovaním o návrhu programu 7. schôdze odsúhlasili aj možnosť vystúpiť tým predkladateľom, ktorí z ústavy a zo zákona nemôžu byť priamo na schôdzi. Takže teraz vás poprosím, aby ste využili svoju možnosť a prihlásili sa s návrhmi na doplnenie a zmenu programu, nech sa páči. Takže končím možnosť. Pani poslankyňa Gibalová.
Baška, Jaroslav, poslanec NR SR (2010-08-05):
Ďakujem za slovo. Vážený pán minister, dovoľte mi reagovať v prvom prípade na to strategické hodnotenie obrany. My sme nezačínali aj ten Model 2020 z nuly, veď my sme tiež robili hodnotenie každé dva roky, v rámci Severoatlantickej aliancie. Takže ak si zoberiete niečo z toho Modelu 2020, budeme len veľmi radi, ale nečakajte dva roky, pretože na to nebudete mať financie. Utajený materiál, no, časť musí byť utajený materiál, hádam nedáte všetky organizačné štruktúry a kompletnú schému organizačnú ozbrojených síl Slovenskej republiky na verejnosť alebo nejakým „NGO-kám“. To je nezmysel. A časť, samozrejme, bola aj neutajená. Preto som to nechal nedorobené ten Model 2020, keď príde nová vláda. Bolo by asi nezodpovedné, ak by sme my o tom rozhodli a nová vláda by to musela implementovať. Takže je teraz na vás, čo si z toho zoberiete, z toho Modelu 2020, čo nie, a akým spôsobom budete ďalej pokračovať. Mňa by fakt zaujímalo, že ktoré konkrétne ciele v rámci tej V4, tých zasadaní, chcete presadzovať. A aká je tá efektívna verejná diplomacia? Veď aj za našej vlády stúplo percento občanov, ktorí boli za vysielanie našich vojakov do misie ISAF o 5 %. Ja, že som navštívil minulý rok osobne viac ako 40 stredných škôl, kde sme hovorili o čom sú ozbrojené sily, aká je úloha armády. Tento rok to bolo 30 ďalších škôl a nie je pravda, že v rámci misie ISAF nie sú diferencované príplatky profesionálnych vojakov. Za ISAF dostávajú vojaci najväčšie príplatky v porovnaní s inými misiami. Čo sa týka tých rôznych zmlúv i toho systému. My, keď sme prišli na ministerstvo v 2006, nebol žiadny zoznam zmlúv. Všetky sme dali na intranet, aj so všetkými prílohami, aj s ďalšími dodatkami. Čiže všetko si tam môžete nájsť. Neexistovala smernica o verejnom obstarávaní... (Prerušenie vystúpenia časomerom.)
Krupa, Peter, poslanec NR SR (2023-03-21):
Vážené panie poslankyne, páni poslanci, vážení prítomní, Výbor Národnej rady Slovenskej republiky pre hospodárske záležitosti ma určil za spravodajcu k návrhu poslancov Národnej rady Slovenskej republiky Martina Beluského a Rastislava Schlosára na vydanie zákona, ktorým sa mení a dopĺňa zákon č. 251/2012 Z. z. o energetike a o zmene a doplnení niektorých zákonov (tlač 1372). V súlade s § 73 ods. 1 zákona o rokovacom poriadku podávam v prvom čítaní spravodajskú informáciu o predmetnom návrhu zákona. Konštatujem, že uvedený návrh spĺňa náležitosti podľa rokovacieho poriadku a legislatívnych pravidiel tvorby zákonov. Zo znenia návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady Slovenskej republiky navrhujem, aby návrh zákona prerokovali výbory: Ústavnoprávny výbor Národnej rady Slovenskej republiky a Výbor Národnej rady Slovenskej republiky pre hospodárske záležitosti. Za gestorský výbor navrhujem Výbor Národnej rady Slovenskej republiky pre hospodárske záležitosti. Odporúčam, aby výbory predmetný návrh zákona prerokovali do 30 dní, v gestorskom výbore do 32 dní od prerokovania návrhu zákona v Národnej rade Slovenskej republiky v prvom čítaní. Ďakujem, pán predsedajúci, prosím, otvorte všeobecnú rozpravu.
Pellegrini, Peter, predseda NR SR (2023-12-20):
Pán poslanec, na zaradenie bodu potrebujete tri poslanecké kluby. Budeme hlasovať o procedurálnom návrhu pána Igora Matoviča, aby Národná rada Slovenskej republiky vyzvala predsedu Národnej rady Petra Pellegriniho, aby sa ospravedlnil občanom SR za to, že ich nehanebne straší s dopadmi rozpočtového provizória. Prosím, prezentujeme sa a hlasujme. (Hlasovanie.) Prítomných 92, za 13, proti 79. Tento sme návrh neschválili. Pán poslanec Pročko, o vašom procedurálnom návrhu, ak dovolíte, by som dal hlasovať po tom, ako nejakým spôsobom sa táto situácia vysvetlí, pretože ak by sme napríklad hlasovali proti vášmu procedurálnemu návrhu, čo by vo vzťahu k tomu, že ste opozičný, bolo celkom logické, ale náhodou by sa preukázalo, že k rasistickým útokom na poslanca prišlo a my by sme boli proti odsúdeniu takýchto rasistických výrokov pri tomto momentálnom hlasovaní, tak by to, samozrejme, nebolo správne. Preto budem rád, ak sa nám podarí v najbližšom období nejakým spôsobom túto situáciu vyriešiť a v prípade, že by bolo došlo k takémuto rasistickému atakovaniu na akéhokoľvek poslanca Národnej rady, to je jedno či je z koalície, alebo z opozície, tak budem prvý, ktorý bude za to, aby sme takýto váš procedurálny návrh schválili. Len, prosím, skúsme nájsť tú pravdu, aby sme neurobili hlasovanie len na základe nejakého, nejakého pocitu. Ďakujem veľmi pekne. Pán poslanec Mažgút, ešte chcete? Nie. Pán poslanec Pročko? Ešte, dobre, ďakujem veľmi pekne. Vyhlasujem pätnásťminútovú prestávku. (Prestávka.)
Heger, Eduard, predseda vlády SR (2022-09-22):
Takže ďakujem veľmi pekne za otázky, ctené plénum, a ešte raz pozdravujem aj študentov na poschodí. Ešte tu budem mať nejaké otázky ako minister školstva, tak ak vydržíte, keď nie, tak vám prajem ešte príjemný pobyt v Bratislave a šťastnú cestu domov.
Slafkovský, Alexander, poslanec NR SR (2010-11-05):
Ďakujem pekne. Pán predsedajúci, dajte, prosím, hlasovať o tom, že Národná rada Slovenskej republiky v súlade s rozhodnutím predsedu Národnej rady prideľuje predložený poslanecký návrh zákona na prerokovanie Ústavnoprávnemu výboru Národnej rady Slovenskej republiky a Výboru Národnej rady Slovenskej republiky pre verejnú správu a regionálny rozvoj a Výboru Národnej rady Slovenskej republiky pre ľudské práva a národnostné menšiny, ďalej, aby za gestorský výbor určila hlasovaním Výbor Národnej rady Slovenskej republiky pre verejnú správu a regionálny rozvoj s tým, že určené výbory poslanecký návrh zákona prerokujú v termíne do 30 dní a v gestorskom výbore do 31 dní odo dňa jeho pridelenia. Ďakujem.